ועדת הבריאות, כנסת 25, פרוטוקול מספר 45, 2023-05-16 00:00

אוריאל בוסו: אחר הצוהריים טובים, אני מתכבד לפתוח את ישיבת ועדת הבריאות בנושא פרק י"ט (בריאות), סעיפים 73–75 (בעניין כפל ביטוחי בריאות), מתוך הצעת חוק התוכנית הכלכלית (תיקוני חקיקה ליישום המדיניות הכלכלית לשנות התקציב 2023 ו-2024), התשפ"ג-2023, בקשה לדיון חוזר כמובן והצבעות

אוריאל בוסו:  אני הגשתי רוויזיה ולא משכתי אותה לבקשת הלשכה המשפטית, על מנת לדייק ולחדד סעיפים ונקודות בנוסח החוק, העלולים להיות בהם חוסר בהירות או פרשנויות שונות

אוריאל בוסו:       כפי שנהגנו לאורך כל הדיונים, גם כעת אנחנו רוצים לאשר נוסח ברור, נכון ומדויק

אוריאל בוסו:  משנתכנסנו כבר, חשוב לשוב ולהדגיש את המשמעות הרבה של אישור הצעת החוק, צמצום הכפל בביטוחי בריאות, ולהזכיר את ההשפעה הגדולה שתהיה בזכותה על מערכת הבריאות הציבורית במדינת ישראל, מהלך היסטורי, לא פחות, ששנים עד היום ניסו לקדם אותו ללא הצלחה

אוריאל בוסו:  הרפורמה תבטיח את חיזוק מערכת הבריאות הציבורית ותיטיב בעזרת השם עם אותו אזרח בקצה שצריך מחר בבוקר לקבל טיפול רפואי מיטבי

אוריאל בוסו:       מעבר לכל סעיפי הרפורמה עצמה של צמצום הכפל הביטוחי, כדי לוודא ולעקוב אחר שיפור מערכת הבריאות הציבורית ולא מהפה ולחוץ, קבענו בהוראות החוק באופן מיוחד ולא שגרתי מנגנון דיווח של שר הבריאות לוועדת הבריאות בכל שנה, בשורה ארוכה של נושאים ובין היתר מספר חדרי ניתוח שנוספו בכל שנה בכל אחד מבתי החולים, מספר הרופאים המנתחים ברשימת קופות החולים, היקף הניתוחים שבוצעו במסגרת סל שירותי הבריאות ובמסגרת השב"ן, בו כל אחת מקופות החולים לפי סוגי הניתוחים ופילוח בתי חולים ציבוריים ושאינם, שינויים שחלו בהיקף השב"ן בדמי הביטוח ובגובה השתתפות עצמית

אוריאל בוסו:       בשנת 2025 ידווח לוועדה גם זמן המתנה לניתוחים לפי סוג הניתוחים ומחוז גיאוגרפי, וכן מספר חדרי ניתוח בכל בית חולים ושעות פעילותם

אוריאל בוסו:  אנחנו נמשיך לעקוב אחר יישום הוראות החוק וכניסת הרפורמה לתוקף

אוריאל בוסו:  בנוסף, הגענו והוספנו 260 מיליון שקלים לחיזוק מערכת הבריאות הציבורית בדגש על בתי חולים ציבוריים בפריפריה וחיזוק מערכת בריאות הנפש

אוריאל בוסו:  זהו סכום לא מבוטל, אולי אחד הסכומים הגבוהים ביותר שוועדה בכנסת השיגה לטובת הציבור, ועל כך תודה רבה לכולם ולשותפים

אוריאל בוסו:      אני רוצה להודות ליועצת המשפטית, עו"ד נעה בן שבת שבדקויות שלה היא נמצאת והיא מונעת לאחר מכן בעיות מיותרות

אוריאל בוסו:  אני הבנתי שהיה שיח גם כן מתואם עם חברות הביטוח, אז אולי קודם כל ממש בקצרה עו"ד נעה בן שבת תגיד לנו מה מדובר, על מה אנחנו יושבים כאן

חנוך דב מילביצקי: 260 מיליון שקלים הוספתם?     

אוריאל בוסו: תוספתיים

אוריאל בוסו:  הרי ברגע שהרפורמה מיושמת עוברים בערך 2 מיליון שקלים, תלוי איך שיהיה, של ביטוחים שהם שקל ראשון או משלימי שב"ן, עוברים לשב"ן, אז על כל שקל שקודם כל עוברים, שזה תוספת של בין 200 ל-400 מיליון שקלים, משרד הבריאות יצטרך לשפות את הקופות ואת בתי החולים כנגד זה בשביל לדאוג שהשב"ן לא יקרוס

אוריאל בוסו:  דבר שני, לעזור שזה יהיה בסל בשביל לתת למי שאין לו

אוריאל בוסו:  אנחנו ביקשנו מעבר לכסף הזה תוספות של כספים בביטוח של בריאות הנפש בדרום, בנגב ובגליל, חדרי ניתוח מסוימים, שיפוצים של בתי חולים פריפריאליים

אוריאל בוסו:  הוספנו 260 מיליון שקל, מרכזי חוסן

אוריאל בוסו:      הנקודה הנוספת שביקשנו ממשרד הבריאות, הרי הכסף הזה, בין 200 ל-400 - - -      

חנוך דב מילביצקי: הייתי עכשיו בגלי צה"ל בראיון, שאלו אותי, מה אתם עושים בשביל הדברים האלה?          

אוריאל בוסו: אני חושב שהרפורמה לאזרח הקצה, הכי חשובה שהייתה במהלך חוק ההסדרים זו הרפורמה הזו, ואני אומר לך שגם אני התראיינתי היום ברשת ב'

אוריאל בוסו:  היא אמרה לי, אולי שכחתם - - - 

אוריאל בוסו:  אמרתי לה, לא, אתם התקשורת התעסקתם בזוטות, בדברים צבעוניים ולא באתם לראות מה עשינו פה

אוריאל בוסו:  אגב, זה הרפורמה הרביעית שהעברתי בחודש וחצי האחרונים במסגרת רגולציה גם בתמרוקים וגם במזון, לצמצום ולהוזיל את יוקר המחיה

אוריאל בוסו:  זה עזרה לאזרח

אוריאל בוסו:  ביקשתי ממשרד הבריאות וזה גם כן בהוראה

אוריאל בוסו:  הרי הם אומרים, שייכנס לתוקף ואז נראה כמה כסף עובר, ניתן

אוריאל בוסו:  אמרתי להם, אתם תיתנו כבר עכשיו 100 מיליון שקלים כנגד הכסף התוספתי, ואחר כך נראה כמה יהיה ואם תצטרכו להוסיף

אוריאל בוסו:  משרד האוצר נענה לכך

אוריאל בוסו:  מעולם לא היה עיגון תקציבי בחוק ובסעיפים, והכנסנו את זה

אוריאל בוסו:  אני שמח שגם משרד האוצר הבין את גודל השעה

אוריאל בוסו:  לקחנו כאן סעיף מאוד חשוב מוועדת אש

אוריאל בוסו:  שם היה צריך להוסיף מיליארד שקלים אבל התחלנו כאן דרך אמיתית

אוריאל בוסו:  אנחנו נבחן ואנחנו נמשיך לעקוב

אוריאל בוסו:       שמעתי את חברות הביטוח, שמעתי את ארגוני הרופאים

אוריאל בוסו:  קיימנו כאן כמעט 30 שעות דיון

אוריאל בוסו:  אף אחד לא יכול להגיד שמישהו לא שמע את קולו או שדעה לא נשמעה

אוריאל בוסו:  הגעתי לכאן עם דף חלק בשביל לשמוע את הכול, והשתכנענו שזה הדבר הטוב לטובת אזרחי מדינת ישראל, כי אני ואתה בסוף צריכים לדאוג לא למי שיש לו שב"ן

אוריאל בוסו:  יש לנו ביטוחים לא רק שב"ן, משלימי שב"ן וביטוחים פרטיים, אבל אותה אחת מדימונה, מעפולה שיש לה רק את הבסיס, בריאות רק בממלכתי, הרי 80% מאזרחי מדינת ישראל, יש להם שב"ן

אוריאל בוסו:  מה עושה אותו אחד שאין לו שום ביטוח נוסף, אז הוא ייפגע עוד פעם כי יהיה עומס? שם ביקשנו להוסיף את הכספים לקיצור תורים, לפחות 75 מיליון שקלים שזה ילך לבתי חולים לקיצור תורים

אוריאל בוסו:  זו העזרה האמיתית ואתה יכול, איך אומרים, לפמפם את זה בכל מקום

אוריאל בוסו:  חלק מהעיתונים קצת אמרו, רפורמה חשובה, אבל זה הוזלה אמיתית ואני מודה לשותפים

אוריאל בוסו:       עו"ד נעה בן שבת

נעה בן שבת: אדוני, אני רוצה שנציג את הדברים לפני הרוויזיה

נעה בן שבת:  לפני שאתם מצביעים נפתח את הרוויזיה?     

אוריאל בוסו: כן

אוריאל בוסו:  אני ברשותכם רוצה לפתוח את הרוויזיה

אוריאל בוסו:  מי בעד לפתוח את הרוויזיה?      

אוריאל בוסו: אושר     פה אחד

אוריאל בוסו:  אם כך, אנחנו נדון בנושא

אוריאל בוסו:  תסבירי במה מדובר

נעה בן שבת: כרגע אנחנו נציג כמה שינויים

נעה בן שבת:  כמובן היו הרבה תיקוני נוסח אבל אנחנו באנו לפה לעניינים היותר מהותיים

נעה בן שבת:  דבר ראשון בעמוד 6, זה לא שינוי מהותי, זה דווקא יותר שינוי נוסחי

נעה בן שבת:  בסעיף 6 יש לנו תיקון בסעיף קטן 78כז(א)(2)

נעה בן שבת:  יש פה הבהרה, אם הרופא שביצע את הניתוח, היה כתוב "נכלל ברשימת הרופאים אצל המבטח"

נעה בן שבת:  זה היה לא כל כך ברור לאיזה רשימה

אוריאל בוסו: אז הוא הרופא כאמור בסעיף 78, בשביל שיידעו שמדובר על רופא ספציפי

נעה בן שבת: שם היה הפנייה לאותה רשימה

אופיר סופר: אוקיי, שינוי אחד

נעה בן שבת: בעמוד 9, סעיף 78לא עוסק בהגבלת שימוש במידע, וסעיף קטן (ב) בוא אומר שהמבטח לא יעשה שימוש במידע שהועבר אליו בהודעת התשלום, אלא לשם דברים מסוימים

נעה בן שבת:  כיוון שאנחנו אמרנו שבהודעת התשלום תהיה גם הודעה על זהות המבטחים הנוספים כשפונים למבטח, המוקדם מביניהם, אז גם אנחנו אומרים שהוא יוכל לעשות שימוש במידע כדי לפנות למבטחים הנוספים

נעה בן שבת:  זה בעמוד 9

נעה בן שבת:       בעמוד 10 יש פה איזשהו חידוד של פוליסת ביטוח ניתוחים משלים שב"ן

נעה בן שבת:  דובר על "כוללת שיפוי כמפורט להלן"

נעה בן שבת:  לא היה ברור

נעה בן שבת:  הפוליסה עצמה צריכה לכלול את שני השיפויים

נעה בן שבת:  כמובן או שהשיפוי הראשון משולם או השיפוי השני משולם, כמובן אם יש זכאות, אבל היא כוללת את שני השיפויים, הפוליסה

נעה בן שבת:       עמוד 12, חשוב לי להבהיר שסעיף קטן (ז), אנחנו מדברים על מקרה של ביטול הפוליסה

נעה בן שבת:  סעיף קטן (ו) אומר מה קורה שרואים את האדם כאילו שהוא לא עבר לפוליסת הביטוח המשלים שב"ן

נעה בן שבת:  סעיף קטן (ז), הוספנו איזשהו הסבר לגבי דמי הביטוח שהוא משלם במקרה שהוא מבקש לחזור לביטוח מהשקל הראשון, והסיפה שלו אומר, אם איזושהי הוראה "ואולם", היא כמובן מתגברת על מה שכתוב בסעיף קטן (ו), מתגברת על הרישה של סעיף קטן (ז)

נעה בן שבת:  אני חושבת שהניסוח הזה ברור, רק רציתי להבהיר את הדברים

נעה בן שבת:      עמוד 13, אני רוצה שתשימו לב, בסעיף קטן (ח) יש לנו עוד תיקון נוסחי קטן

נעה בן שבת:  אנחנו אומרים ש"העברת המבוטח לפוליסת ביטוח ניתוחים משלים שב"ן או ביטול העברתו כאמור בסעיף קטן (ה)", אנחנו נגיד "תוך המשך ביטוחו בפוליסה המקורית", כי זה המשמעות

נעה בן שבת:  יש פה איזה תיקון נוסחי

אוריאל בוסו: כי אנחנו ממשיכים לו את הזכויות שלו

נעה בן שבת: כן, אנחנו מבטיחים לו את הזכויות שלו

נעה בן שבת:  גם אם הוא עבר וגם אם הוא חזר, זה נעשה - - -      

אוריאל בוסו: רצף ביטוחי אחד ולא אומרים לו תקופת צינון

נעה בן שבת: בעמוד 14, גם בעיצום הכספי, כיוון שאפשרנו לשימוש במידע - - -      

אוריאל בוסו: אז הוספנו כמו שמקודם, או פנייה למבוטחים, גם שם יהיה עיצום כספי

נעה בן שבת: נכון, גם פה יש את העיצום הכספי

אוריאל בוסו: המטרה היא להגן שלא יהיה שימוש במידע שמגיע לחברות הביטוח, לצורך משחק

נעה בן שבת: כן, אבל מצד שני לאפשר לחברת הביטוח לעשות שימוש במידע שמגיע להם לאסוף, כמו למשל לפנות למבוטחים הנוספים כדי להתחלק ביניהם באותו תשלום, אז כאן אנחנו מבטיחים גם את ההתאמה של ההוראה הזאת

נעה בן שבת:       עמוד 15 ו-16, למעשה ההוראה העיקרית לעניינו

נעה בן שבת:  דבר ראשון יש לנו כאן תיקוני נוסח יותר בסעיף 74, אבל בכל מקרה אדוני אני מבקשת כן לקרוא את ההוראה הזאת של סעיף קטן (ב) רק למען הסדר הטוב

נעה בן שבת:       "(ב)	(1) בלי לגרוע מהוראות סעיף קטן (א) –      

נעה בן שבת: חברת ביטוח תקבע את רשימת הרופאים כאמור בפסקת משנה (א), כך שמחצית לפחות מכלל הרופאים הפעילים ברשימת הרופאים של חברת הביטוח יהיו רופאים פעילים ברשימות הרופאים של קופות החולים

נעה בן שבת:      	(2) שר האוצר, בהסכמת שר הבריאות ובהתייעצות עם הממונה, רשאי לקבוע, בצו, מספר 		 גדול יותר של ניתוחים לעניין פסקה (1) להגדרות "רופא פעיל ברשימת הרופאים של 		 חברת ביטוח" ו"רופא פעיל ברשימת הרופאים של קופת חולים"

נעה בן שבת:      	(3) בסעיף זה –      	 "רופא פעיל ברשימת הרופאים של חברת ביטוח" – רופא מנתח שהתקיים בו אחד 			 מאלה:"     

אוריאל בוסו: המטרה של הסעיף זה להגדיל את ההיצע

נעה בן שבת: הסעיף הזה מדבר על הרופאים הפעילים

נעה בן שבת:  אמרנו שזה המחצית, מתייחס לרופאים הפעילים, אז יש פה את ההגדרה

נעה בן שבת:      	 "רופא פעיל ברשימת הרופאים של חברת ביטוח" – רופא מנתח שהתקיים בו אחד 			 מאלה:     

נעה בן שבת: הוא רופא שטרם חלפו שנתיים ממועד הכללתו ברשימת הרופאים של חברת הביטוח;     	 "רופא פעיל ברשימת הרופאים של קופת חולים" – רופא מנתח שהתקיים בו אחד 			 מאלה:     

נעה בן שבת: הוא רופא שטרם חלפו שנתיים ממועד הכללתו ברשימת הרופאים של קופת החולים

נעה בן שבת: "     	"רשימת הרופאים של חברת הביטוח" – רשימת רופאים מנתחים שיש לחברת הביטוח 		הסדר ניתוח עימם או שהם נכללים ברשימת הרופאים המומחים לפי סעיף 17(ב);     	"רשימת הרופאים של קופת החולים" – רשימת רופאים מנתחים שיש לקופת החולים 		הסדר ניתוח עימם או שהם נכללים ברשימת הרופאים המומחים לפי סעיפים 17(א) ו-18

נעה בן שבת:      סעיף קטן (ג) הוא הסעיף שהיו עליו הרבה ויכוחים

נעה בן שבת:  נבקש אולי מתמר צ'ין להסביר את התיקונים בו ואחרי זה נקרא

אוריאל בוסו: בבקשה

תמר צ'ין: תמר צ'ין, אגף התקציבים

תמר צ'ין:  הסעיף הראשון כמו שאמרנו, מתייחס לכל חברת ביטוח מול כל קופות החולים ביחד, ורק מכריח אותם לשמר את שיעור החפיפה הקיים ברופאים הפעילים

תמר צ'ין:  סעיף (ג) שאנחנו מדברים עליו עכשיו מדבר על כל חברת ביטוח מול כל קופת חולים בנפרד, ומה שהוא אומר זה שאם הם עושים שינוי בגריעת רופא שהיה לפני כן בשב"ן, שמייצר שינוי בשיעור החפיפה מתוך סך הרופאים שנמצאים ברשימה של חברת ביטוח מסוימת, איזה אחוז מתוך סך הרופאים האלה בחברת הביטוח נמצאים גם בשב"ן אם הגריעה של הרופא מהרשימה ו/או הפיכת הרופא הזה לבלעדי משנים את שיעור החפיפה הזה שדיברנו, ששוב, החפיפה, אנחנו מסתכלים על סך הכול רופאים ברשימה של חברת ביטוח מסוימת, כמה מתוכם נמצאים גם בקופת החולים המסוימת

תמר צ'ין:  אם הגריעה הזאת מביאה לשינוי בחפיפה, אז זה טעון אישור של הממונה על שוק ההון

תמר צ'ין:  ההבהרה פה כמו שנעה אמרה, אנחנו מבהירים גם את זה שאין שום בעיה שחברת הביטוח תוסיף, כלומר אין שום מניעה שתוסיף

תמר צ'ין:  מה שהיא לא יכולה לעשות זה ליצור רשימות בלעדיות, בין אם זה גריעה של כל הרופאים שנמצאים בשב"ן, לחלוטין מהרשימה, ובין אם זה הפיכת הרופאים שהיום נמצאים גם בשב"ן וגם בחברת הביטוח, הפיכתם לבלעדיים

אוריאל בוסו: שלא יהיה מצב דפקטו שגם כן הם עושים שינוי טכני, בגלל שהוא למשל בקופה אחרת, הוא ברשימה, אז זה בסוף גריעה

תמר צ'ין: נכון, וגם שלא יהיה מצב שבו אנחנו מאפשרים לחברות הביטוח להפוך את כל הרופאים לבלעדיים בחברות הביטוח ולמשוך אותם ככה שהם יעבדו בחברות הביטוח רק אם הם לא עובדים בקופת החולים

קריאה: למה הממונה על שוק ההון דווקא?     

אוריאל בוסו: כי הממונה על שוק ההון הוא הרגולטור של חברות הביטוח

תמר צ'ין: הוא מי שמפקח על פוליסות הביטוח

אוריאל בוסו: אוקיי

אוריאל בוסו:  אתה רוצה להוסיף משהו? מקובל עליכם?      

ירון לוי: כן

ירון לוי:  השינוי הזה נעשה לפחות בתיאום איתנו, ביידוע, ואנחנו לא מתנגדים

אוריאל בוסו: משפט אחד, עו"ד תמר יוסף, לשכה משפטית, משרד האוצר

תמר יוסף: אני רק מוסיפה על מה שתמר אמרה

תמר יוסף:  לא שעכשיו יהיה צריך לאשר רק גריעה של רופא מנתח מהסדר, אלא גם שינוי בהסדר הניתוח שהמשמעות שלו היא באמת שינוי בשיעור החפיפה, הפחתה של שיעור החפיפה

אוריאל בוסו: הם יהיו ערניים לכך

תמר צ'ין: אני אתן איזו דוגמה כדי זה יהיה מאוד ברור

תמר צ'ין:  נניח והיום יש 1,000 רופאים בחברת ביטוח מסוימת שחצי מהם נמצאים בקופת חולים א'

שלמה אליהו: זה כלשהי, זה לא א'

אוריאל בוסו: בשביל להבהיר היא אומרת בקופת חולים א'

שלמה אליהו: אין מחויבות אחוזית מול קופת חולים מסוימת

שלמה אליהו:  המחויבות האחוזית, ככה הסבירו לנו פה - - -      

תמר צ'ין: הסעיף השלישי זה בדיוק מה שהסברתי גם לפני כן

תמר צ'ין:  הסעיף הראשון מדבר על חברת ביטוח מול כל קופות החולים ביחד

אוריאל בוסו: לא עושים על אותו רופא כפל מבצעים, זה הכוונה

אוריאל בוסו:  הוא נמצא ברשימה הזאת

אוריאל בוסו:  בסוף בחפיפה נהיה פחות מ-50%

שלמה אליהו: אבל זה לא יכול להיות 50% מול כל קופת חולים

תמר צ'ין: סעיף (ג) לא מדבר על 50% אלא רק על שימור הקיים, כלומר בלי לגרוע מהקיים

תמר צ'ין:  הוא לא מדבר על 50% אלא על הקיים בין כל חברת ביטוח לכל קופת חולים

תמר צ'ין:  שוב אני אבהיר, כמו שתמר אמרה, זה לא רק גריעה אלא גם אם רופא לפני כן היה באחד השב"נים ומחר חברת הביטוח הופכת אותו לבלעדי, כלומר מושכת אותו ככה שהוא לא יהיה יותר ברשימת השב"ן אלא רק בחברת הביטוח, גם השינוי הזה דרוש אישור של הממונה

אוריאל בוסו: תודה

נעה בן שבת: אתם אבל לא מונעים הוספה של רופאים לרשימה

תמר צ'ין: נכון

נעה בן שבת: שיעור השינוי הוא בעצם דבר שמשתנה כל הזמן

נעה בן שבת:  הוא מתחיל מיום תחילתו של החוק וימשיך הלאה

תמר צ'ין: כל שינוי אל מול הקודם דורש אישור

ירון לוי: רק להדגיש, הוספה של רופא לא דורשת אישור

אוריאל בוסו: ברוכים תהיו

נעה בן שבת: אנחנו נקרא

אוריאל בוסו: 		"בלי לגרוע מהוראות סעיפים קטנים (א) ו-(ב), חברת הביטוח לא תשנה או תבטל 			בהסדר ניתוח עם רופא מנתח, אם כתוצאה מכך יפחת שיעור החפיפה מול קופת 			חולים, אחת או יותר, אלא אם כן הממונה על שוק ההון אישר את השינוי או 			הביטול לאחר ששוכנע כי הדבר מוצדק בנסיבות העניין;     		בסעיף קטן זה –      		"שיעור החפיפה" – היחס בין מספר הרופאים המנתחים הנכללים ברשימת 				הרופאים של חברת הביטוח ונכללים גם ברשימת הרופאים של קופת חולים 				מסוימת, ובין מספר הרופאים המנתחים הנכללים ברשימת הרופאים של חברת 			הביטוח"

נעה בן שבת: אנחנו מדברים פה על חברת ביטוח אחת מול רופאים שהם משותפים

נעה בן שבת:  זה חשוב להבין

נעה בן שבת:  בשיעור החפיפה נעשה פה תיקון נוסח יחסית למה שהיה כתוב קודם, אבל חשבנו שזה גם היה מה שנאמר קודם

נעה בן שבת:  יש לנו את הרופאים שהם גם בחברת הביטוח וגם בקופת חולים, אותה קופת חולים מסוימת, ושיעורם לעומת סך כל הרופאים ברשימת הרופאים אצל חברת הביטוח

אוריאל בוסו: תודה

אוריאל בוסו:  בעמוד 19 בפרק 75, תחילה, בסעיף א –      		"75

אוריאל בוסו:  (א) תחילתם של פרק ז, הוספת שם "של התוספת השלישית לחוק האמור 			ושל סעיפים 9 ו-10 לחוק ביטוח בריאות ממלכתי, כנוסחם בפרק זה"

נעה בן שבת: נכון

נעה בן שבת:  שניהם, גם התוספת השלישית לאותו חוק, חוק הפיקוח על הביטוח, וגם סעיפים 9 ו-10 לחוק ביטוח בריאות ממלכתי הם תלויים בכניסתו לתוקף של פרק ז'3 ולכן הם צריכים להיכנס באותו מועד לתוקף

נעה בן שבת:  אלה התיקונים

אוריאל בוסו: תודה רבה

אוריאל בוסו:  אם כך, אנחנו נצביע על הצעת החוק בריאות פרק י"ט (בריאות), סעיפים 73-75 (בעניין כפל ביטוח בריאות), מתוך הצעת חוק התוכנית הכלכלית (תיקוני חקיקה ליישום המדיניות הכלכלית לשנות התקציב 2023 ו-2024), התשפ"ג-2023, כנוסח הוועדה

אוריאל בוסו:  מי בעד?      

אוריאל בוסו: אושר     פה אחד

אוריאל בוסו:  מי נגד? אין נגד, אין נמנעים

אוריאל בוסו:  אני קובע שהצעת החוק התקבלה, הוכנה לקריאה שנייה ושלישית והיא תהיה כחלק מחוק תקציב ההסדרים שיעלה במליאה בשבוע הבאה, בשעה טובה

אוריאל בוסו:       תודה רבה, ישיבה זו נעולה